Limfjordstunnelen skal repareres, så billister kan forvente kø i uge 27, 28 og 29, da arbejdet også vil foregå i dagtimerne og dermed påvirke myldretidstrafikken.

Limfjordstunnelen har været under reparation jævnligt henover de sidste par år - nu kan trafikanterne så se frem til, at der kun vil være et rør farbart fra den 1. juli frem til den 22. juli. Belægningen er nemlig i så dårlig stand, at den nu skal udskiftes. Derfor fortæller Vejdirektoratet i en pressemeddelelse, at billister skal forvente kø omkring tunnelen i ugerne 27, 28 og 29. I modsætning til en stor del af det andet reparationsarbejde, der har foregået i tunnelen, så vil denne reparation finde sted døgnet rundt, og vil altså få indflydelse på myldretidstrafikken. Til gengæld lover Vejdirektoratet, at trafikanterne vil opleve bedre sikkerhed og komfort ved kørsel gennem tunnelen, når arbejdet engang er fuldført.